CELEX: 32021D2180
Language: lt
Date: 1632787200000
Title: Tarybos sprendimas (ES) 2021/2180 2021 m. rugsėjo 28 d. dėl pozicijos, kurios Europos Sąjungos vardu turi būti laikomasi Susitarimo dėl oficialiai remiamų eksporto kreditų dalyvėms taikant rašytinę procedūrą, dėl bendrosios linijos siekiant laikinai sumažinti minimalią pradinę įmoką

2021 12 10   
               
               
                  LT
               
               
                  Europos Sąjungos oficialusis leidinys
               
               
                  L 443/73
               
            
         TARYBOS SPRENDIMAS (ES) 2021/2180
         2021 m. rugsėjo 28 d.
         dėl pozicijos, kurios Europos Sąjungos vardu turi būti laikomasi Susitarimo dėl oficialiai remiamų eksporto kreditų dalyvėms taikant rašytinę procedūrą, dėl bendrosios linijos siekiant laikinai sumažinti minimalią pradinę įmoką
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Europos Parlamento ir Tarybos reglamentu (ES) Nr. 1233/2011 (1) Susitarime dėl oficialiai remiamų eksporto kreditų (toliau – Susitarimas) pateiktos gairės perkeltos į Sąjungos teisę ir atitinkamai yra teisiškai privalomos Europos Sąjungai;
                  
               
                     (2)
                  
                  
                     Susitarimo dalyvės (toliau – dalyvės), taikydamos rašytinę procedūrą, turi priimti sprendimą dėl Europos Sąjungos pasiūlymo dėl bendrosios linijos pagal Susitarimo IV skyriaus 5 skirsnį, kad atsižvelgiant į dabartinį ekonomikos nuosmukį dėl COVID-19 būtų laikinai sumažinta minimali pradinė įmoka, kurios reikalaujama pagal Susitarimo 11 straipsnio a dalį (toliau – siūloma bendroji linija);
                  
               
                     (3)
                  
                  
                     pagal siūlomą bendrąją liniją viešieji pirkėjai mažas ir vidutines pajamas gaunančiose šalyse, perkantys prekes ir paslaugas, kurioms taikoma oficiali eksporto kreditų parama, 12 mėnesių laikotarpiu vietoje 15 % eksporto sutarties vertės pradinės įmokos, kaip reikalaujama pagal Susitarimo 11 straipsnio a dalį, galėtų mokėti ne mažesnę kaip 5 % pradinę įmoką. Tai savo ruožtu reikštų, kad didžiausios oficialios paramos, kurią dalyvės gali teikti pagal Susitarimo 11 straipsnio c dalį, viršutinė riba tuo pačiu laikotarpiu padidinama nuo 85 % iki 95 % eksporto sutarties vertės;
                  
               
                     (4)
                  
                  
                     ši išimtinė priemonė reikalinga siekiant reaguoti į ekonomikos nuosmukį, kilusį dėl COVID-19 sveikatos krizės, ir sumažinti labai didelį krizės poveikį Sąjungos pramonės svarbių projektų vykdymui mažas ir vidutines pajamas gaunančiose šalyse;
                  
               
                     (5)
                  
                  
                     tikslinga nustatyti poziciją, kurios Sąjungos vardu turi būti laikomasi dalyvėms taikant rašytinę procedūrą, dėl siūlomos bendrosios linijos, nes siūloma bendroji linija, kai dėl jos bus susitarta, gali labai paveikti Sąjungos teisės aktų, visų pirma Reglamento (ES) Nr. 1233/2011, turinį,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi Susitarimo dėl oficialiai remiamų eksporto kreditų dalyvėms taikant rašytinę procedūrą, dėl siūlomos bendrosios linijos siekiant laikinai sumažinti minimalią pradinę įmoką, grindžiama Europos Sąjungos pasiūlymo dėl bendrosios linijos projektu (2).
         
         
            2 straipsnis
            Šis sprendimas įsigalioja jo priėmimo dieną.
         
         
            Priimta Briuselyje 2021 m. rugsėjo 28 d.
            
               
                  Tarybos vardu
               
               
                  Pirmininkas
               
               S. KUSTEC
            
         
         
            (1)  2011 m. lapkričio 16 d. Europos Parlamento ir Tarybos reglamentas (ES) Nr. 1233/2011 dėl tam tikrų gairių taikymo oficialiai remiamiems eksporto kreditams, kuriuo panaikinami Tarybos sprendimai 2001/76/EB ir 2001/77/EB (OL L 326, 2011 12 8, p. 45).
         
            (2)  Žr. dokumentą ST11591/21 (http://register.consilium.europa.eu).